

**РЕПУБЛИКА СЕВЕРНА МАКЕДОНИЈА**

**СОВЕТ НА ЈАВНИТЕ ОБВИНИТЕЛИ НА РЕПУБЛИКА СЕВЕРНА МАКЕДОНИЈА**

**REPUBLIKАЕ MAQEDONISЁ SЁ VERIUT**

**KЁSHILLI I PROKURORЁVE PUBLIK I REPUBLIKЁS SЁ MAQEDONISЁ SЁ VERIUT**



СТРАТЕШКИ ПЛАН

НА СОВЕТОТ НА ЈАВНИТЕ ОБВИНИТЕЛИ НА

РЕПУБЛИКА СЕВЕРНА МАКЕДОНИЈА

2020 - 2023

## 

## **Вовед**

Реформата на општествено - политички систем што се одвива во нашата држава не го заобиколува ниту Советот на јавните обвинители на Република Северна Македонија. Уставот, го предвидува Советот како тело, кое ги избира јавните обвинители без ограничување на траење на мандатот, и ги разрешува. Надлежноста, составот и структурата на Советот, мандатот на неговите членови, како и основите и постапката за престанок и разрешување на член на Советот се уредени со Законот за Совет на јавните обвинители. Надлежноста на Советот, исто така е уредена и со Законот за јавното обвинителство. Во текот на оваа година се донесе Законот за јавното обвинителство („Службен весник на Република Северна Македонија“ бр.42/20) и Законот за изменување и дополнување на Законот на Советот на јавни обвинители на Република Северна Македонија („Службен весник на Република Северна Македонија“ бр.42/20), кои започнаа да се применуваат од 30.06.2020 година. Овие два закони, ја преставуваат основата за функционирањето на Советот на јавните обвинители и на јавното обвинителство во Република Северна Македонија.

Со својата уставна и законска поставеност, Советот е значаен државен орган во правниот систем, и е посебен буџетски корисник, затоа е неопходно Советот, да има Стратешки план во кој ќе ги планира своите задачи за периодот 2020-2023 година.

Спроведувањето на мерките и активностите содржани во овој стратешки документ, ќе придонесе за остварување на мисијата на Советот на јавните обвинители, како тело во рамките на системот на јавното обвинителство, со законито, непристрасно, самостојно, објективно, ефективно и ефикасно функционирање во рамките на своите законски надлежности да го обезбеди нормалното функционирање на Јавното обвинителство на Република Северна Македонија, во насока на заштита на темелните вредности на државата.

Советот е самостојно тело во кое е забрането политичко организирање и дејствување, кое ја гарантира и обезбедува самостојноста на јавните обвинители во вршењето на нивната функција и делува во насока на оневозможување какво било влијание во јавното обвинителство спротивно на закон. Советот е подготвен да се справи со сите предизвици и новини што водат кон зголемување на неговата ефикасност и поголема транспарентност во неговото работење, како и да оневозможи каво било влијание во јавното обвинителство спротивно на закон.

Во Стратешкиот план за наредните три години, стратешките приоритети и цели на Советот се усогласени со новините во законите и се насочени кон подигнување на професионалните и правни стандарди на работење на Советот. Членовите на Советот со своето професионално искуство и знаење, подржани од стручната служба придонесуваат, Советот успешно да ја извршува својата функција, која се повеќе предизвикува интерес во јавноста.

Очекуваните резултати се дека Советот, и покрај недостатокот на кадар во стручната служба, недоволната опременост со информатичка и друга опрема и несоодветните просторни услови, ќе биде во можност со зголемени напори на сите членови и вработени, реално да ги оствари стратешките приоритети и цели. Треба да се напомени дека остварувањето на зацртаните приоритети и цели ќе биде зависно и од надворешни влијанија и условено од заемната подршка и соработка на Советот со сите институции.

Анализа на постојната состојба во Советот на јавни обвинители

Советот на јавните обвинители на Република Северна Македонија е самостоен орган основан во јули 2008 година со Законот за Советот на јавните обвинители.

Советот дава мислења по закони од областа на делокругот на работата на Советот, како и мислења по програмите на Академијата за судии и јавни обвинители.

Советот има контролна функција врз работата на обвинителите во Јавното Обвинителство на Република Северна Македонија, Вишите јавни обвинителства, и Основните јавни обвинителства. Контролната функција не се однесува на конкретното јавнообвинителско постапување во кривичните предмети, туку се остварува на посреден начин преку разгледување на годишните извештаи, месечните извештаи и кога членовите на Советот постапуваат по поднесени претставки од граѓани и правни лица.

Во рамките на својата контролна функција, Советот ги разгледа извештаите од работата на Јавното обвинителство на сите нивоа. Во текот на 2019 година разгледани и оценети се годишните извештаи на Основните јавни обвинителства и на Вишите јавни обвинителства, на Основното јавно обвинителство за гонење на организиран криминал и корупција Скопје и Годишниот извештај на Јавното обвинителство на Република Северна Македонија.

Советот е второстепен орган во постапка за дисциплинска одговорност на јавните обвинители, во постапка за времено упатување на јавните обвинители во други јавни обвинителства, а во постапката за разрешување на ЈО на ЈОРСМ надлежен е да даде само мислење на барање од Владата, а разрешувањето е во надлежност на Собранието.

Советот ги избира и разрешува јавните обвинители, утврдува престанок на функцијата јавен обвинител поради исполнување на условите за старосна пензија.

Во 2019 година, јавнообвинителската функција требало да ја обавуваат вкупно 257 јавни обвинители, а пополнети биле 200 јавнообвинителски места, или 57 јавни обвинители помалку.

ТАБЕЛАРЕН ПРИКАЗ НА ЈАВНИ ОБВИНИТЕЛИ ПО ОДЛУКАТА ЗА СИСТЕМАТИЗАЦИЈА ВО ЈАВНИТЕ ОБВ*И*НИТЕЛСТВА НА РЕПУБЛИКА МАКЕДОНИЈА И МОМЕНТАЛНАТА СОСТОЈБА НА ИЗБРАНИ ЈАВНИ ОБВИНИТЕЛИ

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | ЈО | Систематизација | Мом. Бр.на ЈО | Слободни места | Мажи | Жени | Македонци | Албанци | Срби | Турци | Власи | Црногорци | Бошњаци |
|  | ЈОРМ | 1+14 | 11 (еден во мирување) | 3 | 9 | 2 | 7 | 4 |  |  |  |  |  |
|  | ВЈО СКОПЈЕ | 1+16 | 13 (два во мирување) | 3 | 8 | 5 | 6 | 4 | 1 | 1 | 1 |  |  |
|  | ОЈО СКОПЈЕ | 1+61 | 65 (осум во мирување) | 3 | 19 | 46 | 48 | 8 | 4 | 2 | 1 | 1 | 2 |
|  | ОЈО КУМАНОВО | 1+13 | 12 | 3 | 7 | 5 | 8 | 4 |  |  |  |  |  |
|  | ОЈО ВЕЛЕС | 1+8 | 6 | 3 | 0 | 6 | 6 |  |  |  |  |  |  |
|  | ОЈО КАВАДАРЦИ | 1+4 | 4 | 1 | 2 | 2 | 4 |  |  |  |  |  |  |
|  | ОЈО ГЕВГЕЛИЈА | 1+3 | 2 | 1 | / | 2 | 2 |  |  |  |  |  |  |
|  | ОЈО КРИВА ПАЛАНКА | 1+2 | 0 | 3 | / | / | / |  |  |  |  |  |  |
|  | ОЈО ГОКК | 1+12 | 10 | 3 | 1 | 9 | 7 | 2 |  |  | 1 |  |  |
|  | ВЈО ГОСТИВАР | 1+6 | 7(еден во мирување) | / | 5 | 2 | 3 | 4 |  |  |  |  |  |
|  | ОЈО ГОСТИВАР | 1+8 | 6 | 2 | 5 | 2 | 2 | 5 |  |  |  |  |  |
|  | ОЈО ТЕТОВО | 1+9 | 5 | 5 | 2 | 3 | 2 | 3 |  |  |  |  |  |
|  | ОЈО ДЕБАР | 1+1 | 2 | / | 2 | / | 1 | 1 |  |  |  |  |  |
|  | ОЈО КИЧЕВО | 1+4 | 2 | 3 | / | 2 | 2 |  |  |  |  |  |  |
|  | ВЈО БИТОЛА | 1+7 | 6 | 2 | 2 | 4 | 6 |  |  |  |  |  |  |
|  | ОЈО БИТОЛА | 1+8 | 9 (еден во мирување) | 2 | 5 | 5 | 8 |  |  | 1 |  |  |  |
|  | ОЈО ПРИЛЕП | 1+7 | 6 | 2 | 2 | 4 | 6 |  |  |  |  |  |  |
|  | ОЈО ОХРИД | 1+7 | 7 (еден во мирување) | / | 5 | 2 | 6 |  |  |  | 1 |  |  |
|  | ОЈО СТРУГА | 1+4 | 4 | 1 | 4 | / | 3 | 1 |  |  |  |  |  |
|  | ОЈО РЕСЕН | 1+1 | 1 | / | 1 | / | **1** | **1** |  |  |  |  |  |
|  | ВЈО ШТИП | 1+5 | 5 (еден во мирување) | 1 | 2 | 3 | 5 |  |  |  |  |  |  |
|  | ОЈО ШТИП | 1+5 | 5 (еден во мирување | 2 | 1 | 4 | 5 |  |  |  |  |  |  |
|  | ОЈО СТРУМИЦА | 1+8 | 8 | / | 2 | 6 | 8 |  |  |  |  |  |  |
|  | ОЈО БЕРОВО | 1+1 | 1 | 1 | 1 | / | 1 |  |  |  |  |  |  |
|  | ОЈО ДЕЛЧЕВО | 1+1 | 1 | 1 | 1 | / | 1 |  |  |  |  |  |  |
|  | ОЈО РАДОВИШ | 1+1 | 2(еден во мирување) | / | / | 2 | 2 |  |  |  |  |  |  |
|  | ОЈО КОЧАНИ | 1+5 | 6 (еден во мирување) | / | 5 | 1 | 6 |  |  |  |  |  |  |
|  | ОЈО СВЕТИ НИКОЛЕ | 1+1 | 1 | 1 | 1 | / | 1 |  |  |  |  |  |  |

Согласно зголемената надлежност по донесувањето на ЗКП, вкупниот број на обвинители не е доволен, и обвинителствата веќе со години се соочуваат со преголема оптовареност. Покрај очекувањата за зголемен број на обвинители**,** напротив бројот на обвинителите е намален најчесто поради природниот одлив, односно исполнување на законските услови за пензионирање, како и поради недоволен број на кадри за јавни обвинители кои ја завршиле Академијата за судии и јавни обвинители. За споредба на работата и бројот на јавните обвинители пред донесувањето и примената на новиот ЗКП, кој се применува од 01.12.2013 година, може да се согледа дека со зголемен обем на работа јавните обвинителства работат со намелен број на јавни обвинители. Така во 2012 година во Основните јавни обвинителства се постапувало за вкупно 43.216 сторители на кривични дела, во 2013 година за вкупно 43.335 сторители на кривични дела, додека во 2019 година јавните обвинители постапувале по пријави за вкупно 45.073 сторители на кривични дела. Во Вишите јавни обвинителства пак во 2013 година, се постапувало по предмети за 31.372 сторители на кривични дела, а во 2019 година за 34.327 сторители на кривични дела.

Потребно е да се напомене дека со новиот ЗКП јавните обвинителства се тие кои ја водат истрагата и ги превземаат сите истражни дејствија што до примената на овој Закон го вршеја истражните судии на Основните судови.

Бројот на јавни обвинители кои исполнуваат услови за остварување на пензија во 2020-2023 година е претставен подолу, односно во овој период вкупно 37 јавни обвинители ги исполнуваат условите за старосна пензија, согласно законот. Треба да се има во предвид дека согласно Законот за работни односи, овие јавни обвинители можат да го продолжат работниот однос максимум уште за три години, што претставува околност која ќе го забави природниот одлив и делумно може да ги ублажи последиците од недостатокот на јавнообвинителските кадри.

Табела

Број на јавни обвинители што ќе ги исполнат условите за старосна пензија со навршување на 64 години живот во 2020-2023 година

|  |  |  |  |  |  |
| --- | --- | --- | --- | --- | --- |
| Бр. | ЈАВНО ОБВИНИТЕЛСТВО | 2020 | 2021 | 2022 | 2023 |
| 1. | ЈОРСМ | / | 2 | 1 | 2 |
| 2. | ВЈО СКОПЈЕ | / | 2 | / | 1 |
| 3. | ОЈО СКОПЈЕ | 2 | 2 | 1 | 1 |
| 4. | ОЈО КАВАДАРЦИ | / | / | / | / |
| 5. | ОЈО ГЕВГЕЛИЈА | 1 | / | / | / |
| 6. | ОЈО КРИВА ПАЛАНКА | / | / | / | / |
| 7. | ОЈО КУМАНОВО | 1 | / | / | 1 |
| 8. | ОЈО ВЕЛЕС | / | / | / | / |
| 9. | ОЈО ГОКК | / | / | / | / |
| 10. | ВЈО БИТОЛА | 1 | 1 | / | / |
| 11. | ОЈО БИТОЛА | 1 | 3 | / | 1 |
| 12. | ОЈО ОХРИД | / | / | / | / |
| 13. | ОЈО ПРИЛЕП | 1 | 2 | 1 | / |
| 14. | ОЈО РЕСЕН | / | / | / | / |
| 15. | ОЈО СТРУГА | 1 | / | / | 1 |
| 16. | ВЈО ГОСТИВАР | / | / | / | / |
| 17. | ОЈО ГОСТИВАР | / | / | / | / |
| 18. | ОЈО ДЕБАР | / | / | / | 1 |
| 19. | ОЈО КИЧЕВО | / | / | / | / |
| 20. | ОЈО ТЕТОВО | 1 | 1 | / | / |
| 21. | ВЈО ШТИП | / | / | 1 | / |
| 22. | ОЈО ШТИП | / | / | / | / |
| 23. | ОЈО РАДОВИШ | / | / | / | / |
| 24. | ОЈО БЕРОВО | / | / | / | / |
| 25. | ОЈО ДЕЛЧЕВО | / | 1 | / | / |
| 26. | ОЈО КОЧАНИ | 1 | 1 | / | / |
| 27. | ОЈО СВЕТИ НИКОЛЕ | / | / | / | / |
| 28. | ОЈО СТРУМИЦА | / | / | / | / |

Во наредниот период, природниот одлив на јавнообвинителски кадар нема во целост да биде компензиран со нов прилив на кадар, односно од кандидатите за јавни обвинители што ќе ја завршат Академијата за судии и јавни обвинители. Приливот на нови кадри нема да го ублажи ниту ќе го реши недостатокот од јавнообвинителски кадар. Од тие причини потребно е да се направат законски измени, кои ќе овозможат времетраењето на обуката да се намали, а употребата на правни средства да не го пролонгира почетокот на обуката. Исто така, приемот на кандидати за јавни обвинители да се врши, имајќи ја во предвид месната надлежност на основните јавни обвинителства каде што има недостаток на јавни обвинители и подготвеноста на кандидатите јавнообвинителската функција да ја вршат во тие јавни обвинителства. Евентуално, законските измени можат да се извршат и на начин што ќе се врши прием во АСЈО на РСМ, секоја година во поголем број на кандидати или да отпадне практичниот дел на обука со што ќе се овозможи поголем број на кандидати да ја завршат Академијата. Ваквиот начин на обука и прием да биде до обезбедувањето на доволно кадри за нормално функционирање на јавните обвинителства според искажаните потреби по годишните планови на Советот на јавните обвинители на РСМ.

Горенаведените податоци покажуваат дека Основните јавни обвинителства Делчево и Свети Николе ќе останат без ниту еден јавен обвинител, Основните јавни обвинителства Радовиш, Ресен, Дебар и Берово и Гевгелија ќе имаат само по еден јавен обвинител, а Основното јавно обвинителство Крива Паланка веќе подолго време е без јавен обвинител. Најголем број од Основните јавни обвинителства, како и Вишите јавни обвинителства и Јавното обвинителство на Република Северна Македонија ќе имаат значителен недостаток од јавнообвинителски кадар. Ваквата состојбата е особено загрижувачка, бидејќи ќе го загрози функционирањето на јавното обвинителство во целина, тоа ќе се рефлектира на ефикасноста на кривичното гонење, на ефикасноста на целокупниот правосуден систем, а со тоа ќе биде загрозена и заштитата на слободата и правата на граѓаните. Приемот во Академијата да се врши за конкретни Основни обвинителства со наведување колку кандидати, за кое Основно јавно обвинителство се потребни, па согласно тоа приемот на кандидатите да се врши со точно назначување кој кандидат за кое обвинителство се обучува.

За ажурно и законито функционирање согласно одредбите од Законот за кривична постапка, потребно е бројот на јавните обвинители да се зголеми, како и да се изменат и отстранат законските решенија кои ја отежнуваат продукцијата на јавнообвинителски кадар во Академијата за судии јавни обвинители. За да зголемувањето биде издржано и поткрепено со факти, од страна на Советот, потребно е да се направи темелна анализа за секое обвинителство и врз основа на проекции на обемот на работата да се планира и бројот на потребни обвинители кои ќе бидат избрани или распределени во обвинителствата.

## **Мисија на Стратегијата**

Законито, непристрасно, самостојно, објективно, ефективно и ефикасно функционирање на Советот на јавните обвинители, како тело во рамките на системот на јавното обвинителство, кое во рамките на своите законски надлежности се грижи да го обезбеди нормалното функционирање на Јавното обвинителство на Република Северна Македонија, во насока на заштита на темелните вредности на државата и заштитата на слободата и правата на граѓаните.

## **Визија на Стратегијата**

Воведување на респектиран, авторитетен, независен, функционален, и транспарентен пристап при планирањето и донесувањето на одлуки во остварување на функциите на Советот на јавните обвинители, во насока на унапредување на јавнообвинителската функција за ефикасно кривично гонење преку почитување на начелата на законитост, непристрасност и објективност.

**Надлежности, задачи и обврски на Советот на јавните обвинители**

Надлежностите на Советот произлегуваат од Уставот на Република Северна Македонија, Законот за јавното обвинителство и Законот за Совет на јавните обвинители.

Со Законот за изменување и дополнување на Законот за Советот на јавни обвинители („Службен весник на Република Северна Македонија“.бр. 42/20) се поставени основите за утврдување на одговорност на членовите на Советот, како и условите за нивно именување и разрешување. Воедно, законот предвидува зголемување на транспарентноста во работата на Советот на јавните обвинители. Донесените одлуки со образложение се објавуваат на вебстраницата на Советот, предвидена е јавност во работата на Советот, освен во случаи кога има потреба да се заштити угледот и интегритетот на јавниот обвинител. Со одлука на Советот со двотретинско мнозинство гласови од вкупниот број членови, јавноста може да биде исклучена.

Во надлежност на Советот е по предлогот за именување и разрешување на Јавен обвинител на Република Северна Македонија да дава мислење на Владата. Советот со одлука го определува бројот на јавните обвинители во јавните обвинителства, ги избира и разрешува јавните обвинители и утврдува престанок на функцијата јавен обвинител. Постапува по претставки и поплаки на граѓани и правни лица за работата на јавните обвинители, одлучува за утврдување нестручно и несовесно вршење на функцијата јавен обвинител, во постапка за утврдување на дисциплинската одговорност на јавните обвинители одлучува во втор степен, издава и одзема службени легитимации на јавните обвинители. Ја следи работата на јавните обвинители, води персонален лист за јавни обвинители, го води Изборниот именик и ги разгледува и оценува годишните извештаи на јавните обвинителства. Советот за својата работа поднесува Годишен извештај до Собранието на Република Северна Македонија.

Во надлежност на Советот е и да одлучува по поднесено барање за дисциплинска одговорност на неговите членови, да донесува одлука член на Советот да може да врши непосреден увид во работењето на јавните обвинители.

Нормативната функција Советот ја врши на два начини:

* Со донесување на акти во рамките на извршувањето на својата функција и надлежности
* Со учество во работни тела по повод законодавни иницијативи и измени на прописи од делокругот на работата на Советот и Јавното обвинителство во целина.

Советот на Јавни обвинители, во доменот на законските надлежности, донесува подзаконски акти со кои уредува остравувањето на дадените функции од областа на јавното обвинителство. Во рамките на извршувањето на функцијата, донесени се следните правни акти:

-Деловник за работа на Советот на јавните обвинители,

-Правилник за систематизација на работните места во стручната служба во Советот,

-Акт за внатрешна организација на Советот,

- Правилник за утврдување на начинот на вршењето на надзор над работата и постапувањето на јавните обвинителства,

-Правилник за формата и содржината на образецот и постапката за издавање и одземање на легитимација на јавните обвинители и членовите на советот на јавните обвинители,

-Правилник за уредување на постапка за утврдување одговорност на јавен обвинител,

-Одлуки за Систематизации за бројот на работни места во рамките на јавните обвинителства, како и соодветни одлуки за измена односно проширување на одлуките за систематизација за бројот на јавни обвинители во индивидуалните обвинителства на сите нивоа.

**Специфичност**

Советот на јавните обвинители е самостоен државен орган кој ја гарантира и обезбедува самостојноста на јавните обвинители во вршењето на нивната функција.

**Организациска структурана Советот на јавните обвинители**

Советот е составен од 11 членови и тоа: по функција член на Советот е Јавниот обвинител на Република Северна Македонија; еден член од своите редови избираат јавните обвинители во Јавното обвинителство на Република Северна Македонија; по еден член од своите редови избираат јавните обвинители од подрачјата на Вишите јавни обвинителства Битола, Гостивар, Скопје и Штип; еден член на Советот, припадник на заедницата која не е мнозинство воРепублика Северна Македонија, го избираат сите јавни обвинители воРепублика Северна Македонија од своите редови, и четворица членови, од кои двајца припадници на заедниците ги избира Собранието на Република Северна Македонија од редот на универзитетски професори по право, адвокати и други истакнати правници.

На чело на Советот со мнозинство гласови од вкупниот број членови на Советот со тајно гласање се избира Претседател, од редот на избраните јавни обвинители. Мандатот на претседателот на Советот трае две години, без право на повторен избор. Работите од својата надлежност Советот ги разгледува и за нив одлучува на седница.

Во рамките на Советот воспоставена е стручна служба, која ги извршува административно-техничките работи од областа на функционирањето и надлежностите на Советот. Со стручната служба раководи Генерален секретар кој ја организира и усогласува работата и се грижи за единствено функционирање и унапредување на организацијата на стручната служба.

За работата на Стручната служба се донесени Правилници за внатрешна организација и систематизација на работните места во стручната служба на СЈОРСМ. Со овој акт се утврдени организациските облици, систематизацијата и описот на работните места по организациски облици, бројот на извршителите по работни места и раководењето и остварувањето на правата и обврските на вработените во вршењето на работата. Според Правилникот стручната служба е организирана во две одделенија:

- Административни службеници - вкупно 10

-Помошно технички лица - вкупно 2

• Заедно со Генералниот секретар, вкупно се предвидени 13 работни места во Стручната служба на Советот.

Во табеларниот приказ претставен е бројот на работни места според Правилник за систематизација на работните места во Советот на јавните обвинители од 23.11.2016 година.

Од предвидените 13 работни позиции, пополнети се 7 работни позиции и тоа:

-Генерален Секретар

- Раководител на оддел за административно правни работи

- Самостоен референт технички секретар на претседател на Совет

- Помлад соработник за управување и координирање човечки ресурси

- Самостоен референт-Уписничар

- Советник за материјално и финансиско работење

-хигиеничар

Непополнети се следните работни места:

-Помлад соработник за координација на активностите и протоколарни работи на Претседателот на Советот

-Самостоен референт-технички секретар на претседател

-Самостоен референт-уписничар

-Помлад референт за електронско техничка обработка на административни работи

-Возач-доставувач



**Односи со органите**

Советот на јавните обвинители во својот состав нема други органи, но со оглед да обавува функции односно донесува одлуки и презема дејствија од кои зависи нормалното функционирање на Јавното обвинителство, непосредна соработка, Советот има остварено со Јавните обвинителства, со секојдневни контакти и непосредни средби по разни основи. Остварена е соработка на Советот на јавните обвинители и со Министерството за Правда преку учество на членовите на Советот во повеќе комисии и работни тела.

Советот остварува соработка, на следниве полиња:

Според законот, Советот доставува Годишен извештај до Собранието на Република Северна Македонија. Ова е дел на контролниот механизам од законодавната власт во однос на работата и функционирањето на ова тело, а во рамките на системот на поделбата на власта, односно на проверка и рамнотежа. Заради обезбедување на јавност и транспарентност на работата, Годишните извештаи се објавуваат и на веб страната на Советот.

Советот непосредно се вклучува во постапките за измени и допoлнување на Кривичното законодавство и Законите од делокругот на неговата работа, односно дава мислења за закони кога тоа Министерството за правда и други надлежни институции ќе го побараат од него.

Советот, со одлука го утврдува бројот на слободните јавнообвинителски места во основните јавни обвинителства за наредните две години и одлуката да ја доставува до Академијата за обука на судии и обвинители, дава мислења по програмите на Академијата за обука на судии и јавни обвинители, како и по закони од областа на делокругот на надлежностите утврдени со закон. Учествува во работата на Академијата со свој член во Програмскиот совет, во Надзорниот совет, Советот за ревизија и определува членови во Комисиите за приемен и завршен испит и на Управниот одбор на академијата.

**Приоритети и цели на Советот на јавните обвинители**

Имајќи го во предвид наведеното, Советот во наредниот тригодишен период, ќе преземе активности, за да ги реализира следните приоритетни цели:

-Пополнување на критичните позиции во јавните обвинителства, со јавни обвинители на сите нивоа.

-Постојните подзаконски акти што ги донел Советот, соодветно да се ревидираат.

-Пополнување на стручната служба на Советот.

-Да се донесат нормативни акти со која ќе се утврди прецизна методологија за утврдување на бројот на јавните обвинители во јавните обвинителства.

Во функција на остварување на приоритетите поставени на среднорочна основа потребно е да се преземат активности за да се реализираат следните цели:

-Промена на актите на Советот согласно законските измени и утврдената состојба.

-Проширување на систематизацијата со зголемување на бројот на јавните обвинители во Основното јавно обвинителство за гонење на организиран криминал и корупција Скопје.

- Опремување на Советот со соодветна информатичка и друга техничка опрема, софтверски решенија, како и обучување на кадарот за нејзино користење.

- Донесување на посебен акт за правата и обврските на вработените во стручната служба од аспект на доуредување на нивните работни задачи, и нивна дисциплинска одговорност.

Во функција на остварување на приоритетите поставени на долгорочна основа потребно е да се преземат активности за да се реализираат следните цели:

- Вработување на нови кадри на критичните позиции во стручната служба на Советот,

- Обезбедување на соодветни просторни услови за непречено функционирање на Советот.

-Утврдување на методологија за планирање на позициите во јавнообвинителската мрежа, за да се определи потребниот број на јавни обвинители во секое јавно обвинителство.

-Зголемување на бројот на активни јавни обвинители согласно утврдени критериуми и мерила.

-. Утврдување на методологија со која ќе се утврдат критериуми и мерила за унапредување на јавните обвинители.

- Воспоставање на систем за прибирање и анализирање на податоците.

- Воспоставување на база на податоции за јавните обвинители што ќе ја даде севкупната слика како за бројот на обвинителите, родовата структура, така и за нивната ефективност и ефикасност.

-Со акт да се уреди водењето на персоналните листи.

**Осврт на постигнатите резултати од претходната година**

Во текот на извештајниот период Советот одржа 26 седници. На седниците најчесто се одлучуваше за избори и разрешувања на јавните обвинители, се донесе одлука во дисциплинска постапка поведена против тројца јани обвинители. Во текот на претходната година беше поведена постапка и беше разрешен од функцијата Специјален јавен обвинител, јавниот обвинител кој ја обавуваше таа функција. Како и секоја година, така и во извештајната година, на седниците се разгледуваше и Буџетот на јавното обвинителство, Годишните извештаи и распореди за работа на јавните обвинителства. Се разгледуваа и други актуелни настани и проблеми кои се јавуваа во работата на јавните обвинителства, како што е материјалниот статус и персонални проблеми. Исто така беше разгледан и еден Извештај за активностите на Јавното обвинителство за гонење на кривични дела поврзани и кои произлегуваат од содржината на незаконското следење на комуникациите и тоа за периодот од 15.09.2018 до 15.03.2019 година .

Постапувањето по претставки и поплаки на граѓаните и правни лица за работата на јавните обвинители е законска обврска, која во 2019 година од Советот целосно е извршена, на начин и во постапката пропишана со Деловникот за неговата работа. Во 2019 година, Советот постапувал по вкупно 171 претставки, што во однос на 2018 година кога биле евидентирани 201 претставки е намалување на обемот на работа за 30 претставки или 15 %.

Во текот на 2019 година од редот на кандидатите со завршена Академија за судии и јавни обвинители беа избрани 15 јавни обвинители, исто така беа избрани Основни јавни обвинители на Основните јавни обвинителства во Прилеп, Струмица и Делчево. По однос на половата структура на избраните јавни обвинители, беа избрани 8 жени и 7 мажи, а по однос на националната припадност избрани се 11 македонци , 3 албанци и 1 турчин. Исто така беше донесена Одлука за назначување на вршител на должност на Основното јавно обвинителство Струга.

Согласно Законот за работни односи, по нивно барање беше продолжен беше работниот однос на 12 (дванаесет) јавни обвинители.

Поради исполнување на услови за старосна пензија во текот на 2019 година, престанок на функцијата јавен обвинител била утврдена за петорица јавни обвинители, а на еден јавен обвинител беше утврден престанок на функцијата по негово барање.

Донесени беа две Одлуки за измена односно проширување на одлуките за систематизација за бројот на јавни обвинители во Основните јавни обвинителства за уште вкупно петмина јавни обвинители.

**Осврт на постигнати и очекувани резултати до крајот на тековната година**

Во текот на првата половина од 2020 година, Советот на јавните обвинители продолжи да презема активности во рамките на своите законски надлежности, но во отежнати услови поради состојбата со епидемијата која го забави преземањето на некои предвидени активности. Сепак, и во овој период Советот функционираше, заклучно со 30.07.2020 година, одржа 16(шеснаесет) седници и ги исполни неопходните законски обврски.

Во претходната, и во текот на оваа година, Советот даде писмени мислења и зеде активно учество на работните состаноци, кога беше повикуван од Министерството за правда, при изработката на новиот Законот за јавно обвинителство и измените и дополнувањата на Законот за Совет на јавните обвинители, а претседателот на Советот имаше излагање во Собранито на Република Северна Македонија при расправата за новиот Закон за јавно обвинителство.

Советот донесе Одлука да се даде согласност за вршење распределба на дел од средствата одобрени со Буџетот на Република Северна Македонија по обвинителствата.

Врз основа на направена анализа, донесена е одлука за утврдување на бројот на слободни јавнообвинителски места во Основните јавни обвинителства за наредните 2 години.

Во текот на 2020 година од редот на кандидатите со завршена Академија за судии и јавни обвинители се избрани 3 јавни обвинители. Исто така, беше извршен избор на Основен јавен обвинител на Основното јавно обвинителство Штип. Донесена се Одлука за назначување на јавни обвинители, вршители на должност на Основните јавни обвинителства Гевгелија, Струга и Тетово.

Согласно Законот за работни односи, по нивно барање е продолжен работниот однос на 7 јавни обвинители.

Поради исполнување на услови за старосна пензија во текот на првата половина на 2020 година, престанок на функцијата јавен обвинител е утврдена за тројца јавни обвинители.

Во овој период е спроведена постапка за избор на четворица членови на Советот на јавните обвинители од редот на јавните обвинители на Република Северна Македонија.

Разгледани се Годишните извештаи за 2019 година на Основното јавно обвинителство за гонење на организиран криминал и корупција Скопје и на Одделението за истражување и гонење на кривични дела сторени од лица со полициски овластувања и припадници на затворската полиција, кое е во рамките на тоа обвинителство.

До крајот на 2020 година потребно е Советот да ги преземе следните активности:

- изработка на подзаконските акти кои ги донесува Советот,

-Донесување на Одлука за проширување на систематизацијата со зголемување на бројот на јавните обвинители во Основното јавно обвинителство за гонење на организиран криминал и корупција Скопје, да се објават огласи за пополнување на тоа обвинителство, да се пополнат со јавни обвинители Вишите јавни обвинителства за кои ќе се утврди дека имаат значителен недостиг на јавнообвинителски кадар, и да се иврши избор на јавни обвинители.

Да се разгледа Годишниот извештај за 2019 година на Советот на јавните обвинители,

-Да се разгледаат Годишните извештаи за 2019 година на Јавното обвинителство на Република Северна Македонија, на Основните и на Вишите јавни обвинителства,

Во рамките на материјално финансиските можности потребно е Советот да се доопреми со соодветна информатичка и друга опрема, како и да се обучи на кадарот за нејзино користење.

**Програми**

Согласно програмата за работа во 2020 година, и имајќи ги во предвид законските измени, како приоритетни се предвидени следните програми.

1. Донесување на одлука за проширување на бројот на јавни обвинители во Основното јавно обвинителство за гонење на организиран криминал и корупција Скопје.
2. Изработка на подзаконските акти кои ги донесува Советот, Советот, и тоа:

-Деловник за работа на Советот на јавните обвинители,

-Правилник за систематизација на работните места во стручната служба во Советот,

-Акт за внатрешна организација на Советот,

- Правилник за утврдување на начинот на вршењето на надзор над работата и постапувањето на јавните обвинителства,

-Правилник за формата и содржината на образецот и постапката за издавање и одземање на легитимација на јавните обвинители и членовите на советот на јавните обвинители,

3. По предлог на Јавниот обвинител на Република Македонија, Советот да донесе

-Правилник за уредување на постапка за утврдување одговорност на јавен обвинител,

4. По предлог на Здружението на јавни обвинители , Советот да донесе

-Етички кодекс

5. Да се разгледа и усвои Годишниот извештај за 2019 година на Советот на јавните обвинители,

6. Да се разгледаат и оценат Годишните извештаи за 2019 година на Јавното обвинителство на Република Северна Македонија, на Основните и на Вишите јавни обвинителства.

**План за спроведување**

За спроведување на наведените програми носители се сите членови на Советот и Советот во целина. Програмите ќе се спроведат со донесување на одлуки на Советот, како и со учество на членовите на Советот во изготвување на подзаконските акти.

1.Одлуката за проширување на систематизацијата со зголемување на бројот на јавните обвинители во Основното јавно обвинителство за гонење на организиран криминал и корупција Скопје.

Време месец јули 2020 година

Објавување на оглас за пополнување на тоа обвинителство.

Време месец август, септември 2020 година.

Избор на јавни обвинители.

Време месец октомври, ноември 2020 година.

2. Изработка на подзаконските акти кои ги донесува Советот, Советот, и тоа:

-Деловник за работа на Советот на јавните обвинители,

-Правилник за систематизација на работните места во стручната служба во Советот,

-Акт за внатрешна организација на Советот,

- Правилник за утврдување на начинот на вршењето на надзор над работата и постапувањето на јавните обвинителства,

-Правилник за формата и содржината на образецот и постапката за издавање и одземање на легитимација на јавните обвинители и членовите на советот на јавните обвинители,

Ќе се формираат работни групи од членовите на Советот.

Време месеците август, септември 2020 година.

3. По предлог на Јавниот обвинител на Република Македонија, Советот да донесе

-Правилник за уредување на постапка за утврдување одговорност на јавен обвинител.

Време месеците август, септември 2020 година.

4. По предлог на Здружението на јавни обвинители , Советот да донесе

-Етички кодекс

Време месеците август, септември 2020 година.

5. Да се разгледа и усвои Годишниот извештај за 2019 година на Советот на јавните обвинители,

Време месец август, септември 2020 година.

6. Да се разгледаат и оценат Годишните извештаи за 2019 година на Јавното обвинителство на Република Северна Македонија, на Основните и на Вишите јавни обвинителства,

Време месеците септември, октомври 2020 година.

**Влијанија врз човечките ресурси**

Советот, според Законот, го сочинуваат 11 членови (според состав пропишан во членот 6 од Законот), избрани со мандатите од 4 години. Најновиот состав на Советот е со мандат до 31.07.2024 година.

Од годишните извештаи, произлегува дека Советот бил конституиран и работел во полн состав само во 2016 година, додека во 2017 работел со 3 членови помалку, во 2018 и 2019 година со еден член помалку, а во втората половина на 2020 година, ќе работи со двајца членови помалку односно со 9 членови, што ќе се одрази на неговото нормално функционирање.

Во рамки на потполното екипирање на Советот, особено е важно при избор на членовите на Советот на јавните обвинители, истите да се избираат од редот на најискусните јавни обвинителии и останати претставници од правничките професии.

Исто така, треба да се подобри улогата на Советот на јавните обвинители, во насока на заштита на правата на јавните обвинители во поглед на нивното независно и непристрасно, односно самостојно постапување и отстранување на сите притисоците врз нивната работа.

**Принципи на соодветна и правична родова и етничка застапеност**

Во изминатиот период, во функционирањето на Советот, обезбедена е правичната етничка застапеност во рамките на членовите на Советот во сите негови мандати.

При вработувањето во стручната служба се води сметка за правичната национална и родова застапеност на вработените. Во овој момент во стручната служба се вработени, пет лица од македонска националност, две лица од албанска националност, двајца мажи и пет жени.

При вршењето на избор на јавните обвинители, исто така се почитува принципот на правична застапеност, што е видно и од следната табела.

Табела

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Вкупно | Мажи | Жени | Македонци | Албанци | Срби | Турци | Власи | Црногорци | Бошњаци |
| 200 | 85 | 115 | 149 | 37 | 4 | 4 | 3 | 1 | 2 |
| 42% | 58% | 74.5% | 18.5% | 2% | 2% | 1,5% | 0,5% | 1% |

**Развивање на заедничките функции**

До донесување на Законот за изменување и дополнување на Законот за Совет на јавните обвинители кој се применува од 30.06.2020 година, Советот нема своја посебна сметка, туку е единка корисник во Јавното обвинителство на Република Северна Македонија како буџетски корисник.

Согласно законските измени, средствата за работа на Советот ќе се обезбедуваат од Буџетот на Република Северна Македонија. Во текот на 2020 година потребно е да се преземат активности односно процедури за формирање на буџет за Советот на јавните обвинители за 2021 година.

Одобрен буџет за Советот на јавни обвинители за 2019 година е во износ од 19.393 илјади денари. Најзначен трошок за Советот на јавни обвинители се трошоците за плати и надоместоци кои претставуваат 86% во 2016 и 2017 година и 77,4% од вкупните расходи во 2018 година. Други значајни трошоци се трошоците за стоки и услуги кои претставуваат 14,4% во 2016 година, 12,3% во 2017 година и 9% од вкупните расходи во 2018 година. Најголеми од овој вид на трошоци се трошоците за комунални услуги, греење, комуникација и транспорт, материјали и ситен инвентар, поправки и тековно одржување, договорните услуги и други тековни расходи. Субвенциите и трансферите претставуваат 1,7% во 2017 година и 13,7% во 2018 година од вкупните расходи.

Финансиското осомостојување позитивно ќе се одрази на независноста во работењето на Советот, со што ќе се зајакнат темелите на контролниот механизам кој овој орган го има над работењето на јавното обвинителство.

Имајќи во предвид, да при изборот на јавните обвинители во Основните јавни обвинителства, Советот е лимитиран со ограничен број на кандидати, бидејќи согласно Законот за јавното обвинителство за избор на јавен обвинител во Основно јавно обвинителство, кандидатот мора да има завршено Академија за судии и јавни обвинители, а и поради актуелната состојба кога најновата генерација на кандидати за јавни обвинители сеуште не започнале да ја следат наставата, иако за зголемување на ефикасноста на јавнообвинителската служба приоритетна цел е зголемувањето на бројот на јавни обвинители, оваа цел во анализираниот период реално не ќе може да се оствари.

Во Советот, потребно е да се воспостави база на податоци за јавните обвинители што ќе ја даде севкупната слика како за бројот на обвинителите, родовата структура, така и за нивната ефективност и ефикасност. Реализирањето на оваа цел зависи од опременоста со информатичка технологија, вработување на кадар од информатичка струка и ангажирање на фирма од областа на информатиката што ќе биде во можност да ја реализира оваа цел.

Состојбата со техничката опременост на Советот, пред сè со информатичка опрема не задоволува во смисла на недоволна техничка опременост-персонални компјутери, преносливи компјутери (лаптопи), принтери, опрема за скенирање и дуга неопходна техничка опрема. Советот, во услови, кога со закон од него се бара поголема транспарентност и јавност во работењето, а исто така и во услови на светска пандемија што ја налага потребата од водење и присуство на седниците на Советот преку информатичка технологија, оваа своја законска обврска, Советот, ја исполнува во тешкотии, меѓудругото и поради недоволната опременост со информатичка технологија и друга неопходна техничка опрема, како и поради немање на квалификуван кадар од информатичка струка.

Во стручната служба од вкупно 13-те работни места предвидени со актите, пополнети се 7 работни места, поради што во наредниот период ќе биде неопходно зголемувањето на кадровските капацитети. Стручната служба работи со човечки капацитет од 53,84%, бидејќи од предвидените тринаесет работни места, шест не се пополнети. Одделението за административно-правни и општи работи работи со капацитет 55,55% со пополнети пет од предвидени девет работни места. Одделението за буџет и финансиски работи има само еден вработен од предвидените три, при што процентот на исполнетост изнесува 33,33%. Вработените во стручната служба, поради недостигот од кадар, често извршуваат и други работни задачи опфатени вон нивниот опис на работни задачи, поради отсуството на кадар предвиден со систематизацијата на работните места, односно извршуваат работни задачи кои спаѓаат во доменот на друга работна позиција предвидена со систематизацијата.

Стручната служба на Советот извршува функции најдиректно поврзани со функционирањето на јавното обвинителство и јавнообвинителската служба, поради што потребно е да се изврши усогласување во законските решенија во овој дел, за да се обезбеди еднаков третман и статус на вработените во јавнообвинителскиот систем.

Согласно Законот за Советот на Јавните обвинители, Министерството за правда треба да обезбеди просторни услови за функционирање на Советот. Советот работи во простории кои ги има добиено во трајно користење со Одлука на Владата на РМ, во октомври 2013 година, и тоа 527 m2 деловен простор на 5 –ти кат од зградата на улица “Кеј Димитар Влахов“бр.4 згр.2 кат 5- Скопје, со што од просторен аспект, прашањето за сместувањето навидум е решено. Состојбата со просторните и хигиено-техничките услови во зградата и катот, во кој Советот на јавните обвинители ја објавува својата функција, не ги задоволуваат потребните критериуми и услови за непречено вршење на функцијата на Советот. Во овој контекст мора да се истакне дека со обезбедување на какви било просторните услови од страна на државата, не е исполнета во целост законската обврска за обезбедување соодветни просторни услови. Од тие причини ќе биде потребно во наредниот период, од страна на Владата да биде обезбеден соодветен простор, во кој Советот непречено ќе ги обавува своите законски функции.

**СОВЕТ НА ЈАВНИТЕ ОБВИНИТЕЛИ НА**

**РЕПУБЛИКА СЕВЕРНА МАКЕДОНИЈА**

**ПРЕТСЕДАТЕЛ**

**Ацо Колевски**